Algatamisteade teatavate terasetoodete impordi suhtes kohaldatava kaitsemeetme läbivaatamise kohta

(2021/C 509/10)

31. jaanuaril 2019 kehtestas Euroopa Komisjon (edaspidi „komisjon“) teatavatele terasetoodetele lõpliku kaitsemeetme („lõpliku kaitsemeetme määrus“) (1). Määrusega (EL) 2021/1029 pikendas komisjon terase kaitsemeedet (edaspidi „pikendamismäärus“) (2).

Pikendamismääruse põhjenduses 85 on sätestatud, et komisjon vaatab meetme toimimise läbi, et see vastaks turu arengule ja oleks kooskõlas kõigi sidusrühmade huvidega. Komisjon kohustus viima kaitsemeetme toimimise läbivaatamisega seotud uurimise lõpule 30. juuniks 2022.

1 Vaatlusalune toode

Vaatlusalune toode on teatavad terasetooted. Vaatlusalune toode hõlmab 26 tootekategooriat, mis on loetletud käesoleva teate lisas.

2 Läbivaatamise ulatus

Komisjon kavatseb viia selle läbivaatamise läbi järgmise struktuuri kohaselt:

A. Tariifikvootide määramine ja haldamine

Komisjon analüüsib tariifikvootide kasutamise arengut ja viise ning märkusi, mida osalised võivad selle kohta esitada. Selle põhjal otsustab komisjon, kas muutunud asjaoludest tulenev kohandamine võib olla liidu huvides põhjendatud.

B. Traditsiooniliste kaubavoogude väljatõrjumine

Komisjon kavatseb uurida, kas on vaja teha konkreetseid kohandusi põhjendamatu väljatõrjumise mõju tõttu, sealhulgas seoses juurdepääsukorraga jääktariifikvoodile perioodi viimases kvartalis.

C. Selliste WTO liikmeks olevate arenguriikide loetelu ajakohastamine, mis on nende kõige hiljutisema imporditaseme alusel meetmete kohaldamisalast välja jäetud

Määruse (EL) 2015/478 (3) artikli 18 kohaselt ei või kaitsemeetmeid kohaldada WTOsse kuuluvast arenguriigist pärit toote suhtes, kui selle riigi osa kõnealuse toote impordist liitu ei ületa 3 %, tingimusel et niisuguste WTO liikmetest arenguriikide liitu suunduv import kokku ei ole üle 9 % kõnealuse toote koguimpordist liitu. Läbivaatamisega seotud uurimise käigus uurib komisjon seega, kas WTO liikmest arenguriigist pärit import ületas asjaomasel perioodil (nimelt 2021. aastal) (4) 3 % künnise, ning vajaduse korral ajakohastab nende arenguriikide loetelu, mis on WTO liikmed ja mis tuleks lisada meetme kohaldamisalasse või sellest välja jätta.

D. Liberaliseerimise määr

Komisjon hindab huvitatud isikute esitatud tõendite põhjal, kas praegu kohaldatava liberaliseerimise määra, st 3 %, tõstmine on tõenditega põhjendatud.

E. Muudatused USA paragrahvi 232 kohastes meetmetes

Komisjon uurib kooskõlas pikendamismääruse põhjendusega 85, kas USA paragrahvi 232 kohastel meetmete muudatustel on märkimisväärne mõju põhjendamatult ümber suunatud kaubavoogudele, mida USA paragrahvi 232 kohased meetmed põhjustavad.

F. Muud asjaolude muutused, mis võivad nõuda eraldatud tariifikvoodi mahu kohandamist

Komisjon uurib, kas on muid asjaolusid, mida tuleb arvesse võtta. Huvitatud isikuid kutsutakse üles tõstatama ka muid, punktides A–E käsitlemata teemasid määral, mil need puudutavad asjaolude püsivaid muutusi võrreldes olukorraga, mis valitses esialgse uurimise ajal –, mille mõju võib olla vaja läbi vaadata ning mis võivad muu hulgas põhjendada eraldatud tariifikvootide mahu kohandamist konkreetsetes tootekategooriates. Huvitatud isikutel, kes soovivad tõstatada lisateemasid, palutakse esitada oma väidete toetuseks piisavad tõendid ning konkreetsed ettepanekud, kuidas teatavat tootekategooriat mõjutava arenguga toime tulla.

3 Menetlus

Eespool toodut silmas pidades algatab komisjon teatavate terasetoodete impordi suhtes kohaldatava, kehtiva terase kaitsemeetme läbivaatamise, mis piirdub punktis 2 märgitud teemadega.

3.1 Kirjalikud esildised

Selleks et saada kogu asjakohane teave, mida peetakse uurimise jaoks vajalikuks, kutsutakse huvitatud isikuid üles tegema teatavaks oma seisukohad, esitama teavet ja edastama komisjonile kinnitavad tõendid. Teave ja kinnitavad tõendid peavad jõudma komisjoni 10. jaanuariks 2022 (tööpäeva lõpuks Brüsseli aja järgi).

Huvitatud isikud peavad oma esildise struktureerima ning kirjavahetuses märkima i) millis(t)e ülalnimetatud läbivaatamise teema(de) ja ii) millis(t)e tootekategooria(te)ga on nende esildis seotud.

3.2 Võimalus esitada märkusi teiste isikute esildiste kohta

Huvitatud isikutele tuleks anda nende kaitseõiguse tagamiseks võimalus esitada märkusi teiste huvitatud isikute esitatud teabe kohta. Huvitatud isikud võivad käsitleda üksnes neid küsimusi, mis sisalduvad teiste huvitatud isikute esildistes, mitte aga tõstatada uusi probleeme.

Märkused peavad jõudma komisjoni seitsme päeva jooksul alates sellest, kui punktis 3.1 märgitud esildised ning liidu tootjate vastused küsimustikele tehakse huvitatud isikutele tutvumiseks kättesaadavaks süsteemis TRON. Komisjon võib anda vastuväidete struktuuri kohta konkreetseid juhtnööre ka menetluse hilisemas etapis. Sellisel juhul teavitab komisjon huvitatud isikuid veebisaidil TRON toimikule lisatud teate kaudu.

Huvitatud isikutele tutvumiseks ettenähtud toimik on saadaval veebisaidil Tron.tdi järgmisel aadressil: https://tron.trade.ec.europa.eu/tron/TDI. Juurdepääsu saamiseks järgige sellel lehel esitatud juhiseid.

Need tähtajad ei piira komisjoni õigust küsida huvitatud isikutelt nõuetekohaselt põhjendatud juhul lisateavet.

Arvestades vajadust viia läbivaatamine lõpule lühikese aja jooksul – vt punkt 6 – ning asjaolu, et huvitatud isikutele antakse võimalus esitada teiste isikute esildiste kohta märkusi, mis tagab piisavad võimalused nende huvide kaitseks, ei korralda komisjon selle uurimise eesmärgil ärakuulamisi, välja arvatud juhul, kui erandlikud asjaolud seda nõuavad.

3.3 Teabe esitamine ja käesolevas teates kindlaks määratud tähtaegade pikendamine

Üldjuhul võivad huvitatud isikud esitada teavet üksnes käesolevas teates täpsustatud tähtaegade jooksul. Käesolevas teates esitatud tähtaegade pikendamist võib taotleda üksnes erandlike asjaolude korral ja seda võimaldatakse ainult nõuetekohaselt põhjendatud juhul. Nõuetekohaselt põhjendatud erandjuhul võib esildise esitamise tähtaega tavaliselt pikendada kuni kolme päeva võrra.

Huvitatud isikutel palutakse väljaspool käesolevas teates või muus komisjoni saadetud teabes märgitud tähtaegu lisateavet mitte esitada. Selleks et uurimine nõuetekohaselt õigel ajal lõpetada, võib esildise, ümberlükkamise või muu kirjaliku dokumendi jätta arvesse võtmata, kui selle puhul ei ole kinni peetud komisjoni määratud tähtaegadest.

3.4 Kirjalike esildiste ja kirjade saatmise juhised

Komisjonile kaubanduskaitset käsitlevateks menetlusteks esitatud teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduse kaitsemeetmeid käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud märkused, mida huvitatud isikud paluvad käsitleda konfidentsiaalsena, peavad olema varustatud märkega „Limited“ (5). Uurimise käigus teavet esitavatel isikutel palutakse põhjendada oma teabe konfidentsiaalsena käsitamise taotlust.

Isikud, kes esitavad teavet märkega „Limited“, peavad vastavalt määruse (EL) 2015/478 (6) artiklile 8 ja määruse (EL) nr 2015/755 (7) artiklile 5 esitama ka teabe mittekonfidentsiaalse kokkuvõtte, millele on lisatud märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teave annaks asjast piisava ülevaate, ning need peavad jõudma komisjoni samal ajal kui versioon märkega „Limited“.

Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust ega esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon sellise teabe jätta arvesse võtmata.

Huvitatud isikuid kutsutakse üles esitama teave ja taotlused koos skaneeritud volikirjadega, kui see on asjakohane, TRON.tdi (https://tron.trade.ec.europa.eu/tron/TDI) platvormi kaudu.

TRON.tdi-d või e-posti kasutades nõustuvad huvitatud isikud elektroonselt esitatavate materjalide suhtes kehtivate eeskirjadega, mis on esitatud dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf.

Huvitatud isikutel tuleb esitada oma nimi, aadress ja telefon ning toimiv ametlik e-posti aadress, mida vaadatakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe TRON.tdi kaudu esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-posti aadress: TRADE-SAFE009-REVIEW@ec.europa.eu

3.5 Huvitatud isikute staatuse automaatne laiendamine

Nagu eelmistes toimimise läbivaatamistes ja meetmete pikendamise läbivaatamisega seotud uurimises, on komisjon otsustanud laiendada huvitatud isikute staatust automaatselt kõigile isikutele, kes on endast teada andnud ja kes on 23. märtsil 2018 algatatud menetluse käigus mingil hetkel nõuetekohaselt registreeritud. Seetõttu ei pea need isikud esitama täiendavat taotlust, kuna neile antakse juurdepääs TRONile automaatselt.

Teiselt poolt kutsutakse kõiki isikuid, kes ei ole varem TRONis kaitsemeetmete menetluse huvitatud isikuna registreeritud, ja kes soovivad käesolevas uurimises osaleda, registreeruma huvitatud isikuna vastavalt eespool punktis 3.4 esitatud juhistele.

Komisjon tuletab meelde, et äriühing, tööstusliit, kolmanda riigi valitsus jne, mis ei ole veel juhtumiregistri osa ja ei ole seega juhtumiga seotud huvitatud isik, omandab menetlusõigused käesolevas läbivaatamisega seotud uurimises alles alates hetkest, mil nad on nõuetekohaselt registreerunud huvitatud isikuna vastavalt punktis 3.4 esitatud juhistele.

4 Läbivaatamise ajakava

Läbivaatamisega seotud uurimine viiakse lõpule hiljemalt 30. juuniks 2022.

5 Koostööst keeldumine

Kui huvitatud isik ei esita vajalikku teavet, mida komisjon on küsinud, ettenähtud tähtaja jooksul või takistab märkimisväärselt uurimist, võib vastavalt määruse (EL) 2015/478 artiklile 5 ja määruse (EL) 2015/755 artiklile 3 teha järeldused kättesaadavate faktide põhjal. Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

6 Ärakuulamise eest vastutav ametnik

Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Huvitatud isikud võivad taotleda ärakuulamise eest vastutava ametniku sekkumist. Põhimõtteliselt piirduvad need sekkumised teemadega, mis on käimasoleva läbivaatamismenetluse ajal tekkinud.

Taotlus ärakuulamise eest vastutava ametniku sekkumiseks tuleks esitada kirjalikult ning taotlust tuleks põhjendada. Huvitatud isikutel palutakse järgida ärakuulamise eest vastutava ametniku sekkumise taotlemisel käesoleva teate punktides 3.1–3.3 esitatud tähtaegu. Kui sellised taotlused esitatakse pärast asjaomaseid tähtaegu, võib ärakuulamise eest vastutav ametnik analüüsida ka tähtajast hiljem esitatud taotluse põhjendusi, võttes nõuetekohaselt arvesse uurimise hea haldamise ja õigeaegse lõpuleviimise eesmärki.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/.

7 Isikuandmete töötlemine

Kõiki uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) nr 2018/1725 (8).

Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil: http://trade.ec.europa.eu/doclib/html/157639.htm

(1) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(2) Komisjoni 24. juuni 2021. aasta rakendusmäärus (EL) 2021/1029, millega muudetakse rakendusmäärust (EL) 2019/159, et pikendada teatavate terasetoodete impordi suhtes kehtestatud kaitsemeetme kehtivust (ELT L 225, 25.6.2021, lk 1).

(3) ELT L 83, 27.3.2015, lk 16.

(4) Kogu kalendriaasta (täielikud impordiandmed saavad kättesaadavaks uurimise käigus).

(5) Märkega „Limited“ tähistatakse dokumendid, mida määruse (EL) 2015/478 artikli 8, määruse (EL) 2015/755 artikli 5 ning WTO kaitsemeetmete lepingu artikli 3 lõike 2 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(6) ELT L 83, 27.3.2015, lk 16.

(7) ELT L 123, 19.5.2015, lk 33.

(8) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).